Kenraali Timo Kivinen on aloittanut kautensa puolustusvoimain komentajana.

Komentaja Timo Kivinen mediatilaisuudessa. Fanni Parma

Tuore puolustusvoimain komentaja, kenraali Timo Kivinen astui tänään torstaina ensimmäistä kertaa tiedotusvälineiden eteen uudessa asemassaan.

Mediatilaisuuden tekstiseurannan löydät jutun lopusta. Tilaisuus jatkuu vielä puolustusvoimien ja median kesken, ja Iltalehti uutisoi keskustelussa esiin nousevista asioista myöhemmin päivän aikana.

Viime aikoina julkisessa ja poliittisessa keskustelussa on puhuttu paljon esimerkiksi varusmiespalveluksen laajentamisesta kaikkia sukupuolia koskevaksi kansalaispalvelukseksi. Kiviseltä kysyttiinkin, näkeekö hän vaaran paikkoja asevelvollisuuden uudistamisessa.

– Uskon, että suomalaiset ovat jatkossakin valmiita kantamaan kortensa kekoon maan puolustamiseksi, Kivinen sanoi.

Hävittäjähankinnat pinnalla

Kivisen virkakaudella tulee entistä ajankohtaisemmaksi myös ilmavoimien Hornet-hävittäjien korvaajahanke. Ikääntyvän kaluston tilalle haetaan valintakilpailun kautta kokonaan uusia hävittäjiä, ja investointi tulee maksamaan Suomelle 7-10 miljardia euroa.

Dramatiikkaa valintaan tuo sekin, että ruotsalaisen Saabin Suomelle tarjolla olevat Gripen E -hävittäjät ovat ajautuneet vakaviin tuotantovaikeuksiin, jonka myötä Sveitsi on vastikään sulkenut ne kokonaan oman valintakilpailunsa ulkopuolelle.

Kivinen sanoi, että Suomessa ei ole oltu niin jyrkkiä kuin Sveitsi. Puolustusvoimat lähtee siitä, että tarjottavat suorituskyvyt pidetään.

- On oltava muutakin todistetta kuin paperi, hän sanoi.

Kivisen edeltäjän, kenraali Jarmo Lindbergin kautta varjostivat erityisesti kuluneen vuoden aikana esillä olleet korkeisiin upseereihin kohdistuneet rikosepäilyt ja oikeudenkäynnit.

Karjalan lennoston entinen komentaja, eversti Markus Päiviö tuomittiin surullisenkuuluisasta Lemmenjoen kohuharjoituksesta kesäkuussa sakkoihin esimiesaseman väärinkäyttämisestä, palvelusrikoksesta ja kunnianloukkauksesta.

Samassa yhteydessä sakkorangaistukseen tuomittiin palvelusrikoksesta ilmavoimien entinen komentaja, kenraalimajuri Sampo Eskelinen, sillä oikeus katsoi hänen viivytelleen esitutkinnan aloittamista Päiviön tapauksesta. Esitutkinta on aloitettu myös itse kenraali Lindbergin toiminnasta tapauksessa. Virkavelvollisuuden rikkomista koskevia rikosepäilyjä on kohdistunut viime aikoina myös muihin korkeisiin upseereihin.